als_Latn dik_Latn sag_Latn
Fleckeinstein vjen sot në Tiranë për draft-raportin (Burimi: Shekulli, www.shekulli.com.al)
Fleckeinstein vjen sot në Tiranë për draft-raportin
Pritet të mbërrijë ditën e sotme në Tiranë raportuesi për Shqipërinë në Parlamentin Europian, Knut Fleckeinstein. Rreth 17 ditë pas vizitës së tij të parë, ndërmjetësi për zgjidhjen e krizës politike në vendin tonë do të qëndrojë për një vizitë 3 ditore.
Vizita vjen në kuadër të përgatitjes së progres-raportit për vendin tonë, por edhe për të parë nga afër zbatimin e rezolutës që Kuvendi miratoi në mbyllje të sesionit, marrëveshje kjo që i dha fund bojkotit të opozitës, duke e kthyer atë në Kuvend.
Takimet
Fleckeinstein pritet të takohet me Presidentin Bujar Nishani, kryeparlamentarin Ilir Meta, me zv/kryeministrin Niko Peleshi, ministrat Ditmir Bushati, Sajmir Tahiri dhe Milena Harito, kreun e PD-së, Lulzim Basha, si edhe me Avokatin e Popullit dhe përfaqësues të institucioneve që merren me luftën kundër korrupsionit, administratën publike, minoritetet, si dhe përfaqësues të shoqërisë civile e medies.
Knut Fleckeinstein nuk do të takohet me kryeministrin Edi Rama, për shkak se ky i fundit do të jetë në udhëtim jashtë vendit. Fleckenstein do të hartojë draft-rezolutën për Shqipërinë në fund të janarit, e cila do të diskutohet më pas nga Komisioni i Punëve të Jashtme të Parlamentit Europian. Më pas rezoluta pritet të votohet në seancë plenare të Parlamentit Europian në prill të këtij viti.
Raportuesi për Shqipërinë do të marrë pjesë në tryezën e organizuar me ambasadorët në Tiranë, ndërsa do të ketë edhe një takim me kreun e OSBE-së.
Të premten është parashikuar konferenca për shtyp pas takimit që Fleckenstein do të ketë me deputetët Taulant Balla dhe Majlinda Bregu në lidhje me ecurinë e zbatimit të marrëveshjes mazhorancë-opozitë.
Mësohet se raportuesi për Shqipërinë kërkon të takojë dhe familjarët e një prej viktimave të 21 janarit, të ndjerit Aleks Nika. Kjo pas kërkesës së bashkëshortes së viktimës, e cila i ka dërguar një letër raportuesit për ndërmjetësi lidhur me drejtësinë.
Eurodeputeti e vizitoi Tiranën në 22 dhjetor me qëllim hartimin e një deklarate të përbashkët me mazhorancën dhe opozitën, ku u dha edhe garancia për zbatimin e kushteve të opozitës që kjo e fundit t’i rikthehej jetës dhe punës në Kuvend.
07.01.2015
Burimi: Shekulli
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn